মারি ১৯৫২র ফেব্রুয়ারী মাহাত পূর্ব পাকিস্তানর গভর্নর খাজা নাজিমুদ্দিন গিরকে যেবাকা হারপুয়াদিল যে পাকিস্তান সরকারর সিদ্ধান্ত উহানই মানানি অইতয, উবাকা লালফামর জ্বিগো গরংকো ডাঙর অইল পারা। পুলিশে ১৪৪ ধারা জারি করিয়া মিটিং-মিছিল বন্ধ করলা। ২১ ফেব্রুয়ারি, মারি ১৯৫২ত সরকারর আদেশ নাকরিয়া ঢাকা বিশ্ববিদ্যালয়-র নিয়ামপারা ছাত্র, অজালকেই বারো আরতাউ সাধারন মানু তিলয়া মিছিল করলাগা। মিছিলহান ঢাকা মেডিক্যাল কলেজর কাদাহাত আহানি লগে লগে পুলিশে গুলি গাদ্দিলা। পুলিশর গুল্লিক শহিদ অইলা আব্দুস সালাম, রফিক, বরকত, জব্বার বারো আরতাউ নাঙ ইআরনাপাসি শাদিদ কতগো। পিসে পিসেদে ঘটনা এহানর জেরলো পুরা পূর্ব পাকিস্তানে প্রতিবাদর জ্বিগো ছিতারল। এসাদে প্রতিবাদ বিক্ষোভর মুঙে পাকিস্তান সরকারে বাংলা ঠাররে স্বীকতি নাদিয়া নারলো। ফেব্রুয়ারি মাহার ২১ তারিক এবাকা বিশ্বরমা ইমার ঠারর আন্তর্জাতিক দিবস বুলিয়া পালিত অর।